49. schôdza NR SR - 14.deň - B. popoludní
Dátum: 2026-05-05
Poslanec: Vašečka, Richard 
Druh vystúpenia: Vystúpenie

Ďakujem pekne, pán predsedajúci. Vážené kolegyne, je tu pre vás žien, to ma teší. Aj vážení kolegovia, táto zlúčená rozprava predkladá dve novely zákonov, ktoré sa týkajú daní, daňových vecí a teda konkrétne daňového bonusu. Je to súčasť našej prorodinnej politiky, našej znamená našej strany Konzervatívci, kresťanská únia, a teda ja ako zástupca tejto strany v parlamente predkladám tieto tieto daňové návrhy. Prvý z nich krátko uvediem formálne najprv, potom aj druhý a potom by som sa ako prvý hlásil v rozprave. Takže ten prvý, ktorý predkladám sám, tak predkladaný návrh zákona o úprave daňového bonusu reaguje na disproporciu medzi potrebami a prínosom rodín a ich daňovým zaťažením. Zavádza jasné a motivačné parametre, ktoré zohľadňujú počet detí a vekovú štruktúru rodiny. V praxi sa tým dosiahne, že rodičia nebudú vystavení dileme, či si môžu dovoliť ďalšie dieťa, ale dostanú jasný signál, že štát si cení ich rozhodnutie a je pripravený ich podporiť. Princíp percentuálnych limitov naviazaných na počet detí posilňuje spravodlivé nastavenie daňového bonusu. Čím viac detí rodina vychováva, tým vyšší je rozsah podpory. Tento systém reflektuje nielen reálne životné náklady rodín, ale aj strategický cieľ štátu – zastavenie úbytku populácie a dlhodobé zabezpečenie udržateľnosti verejných financií. Opatrenie preto treba vnímať nielen ako nástroj daňovej politiky, momentálnej, ale aj ako investíciu do budúcnosti Slovenska. Každé dieťa znamená budúceho prispievateľa do systému, ktorý bude niesť ťarchu dôchodkov a sociálnych služieb. Ak sa dnes zanedbáva motivačná prorodinná politika, zajtra bude cena za starnutie populácie a odchod produktívnych ľudí z krajiny neúmerne vyššia. By som práve chcel zdôrazniť to, že tu nejde o nejakú iba sociálnu politiku, ale prorodinnú, že medzi tým je rozdiel, že nejde o to len, že pomôžme chudobným, ktorí klesajú pod určitú hranicu a nevedia sa momentálne z tejto spod tejto hranice dostať, ale tých, ktorí pracujú, platia dane, lebo hovoríme o daňovom bonuse, nie o prídavkoch alebo sociálnych dávkach, tak vlastne ich motivujeme a umožňujeme im, aby tie svoje peniaze, ktoré zarobili, aby im viac z nich zostalo a mohli ich investovať prirodzene tam, kde to najviac ľudia smerujú, a to je do výchovy, rozvoja, vzdelávania svojich detí. Takže ten prvý návrh, tlač 1044, hovorí o týchto parametroch, ktoré pri daňovom bonuse zohľadňujú počet detí a vekovú štruktúru rodiny, a druhý, tlač 1108, ktorú predkladám spolu s poslancom Rastislavom Krátkym, tak reaguje na situáciu, ktorá sa stala, že daňový bonus na deti, ktorý bol priznávaný vo výške až 140 €, tak bol postupne znižovaný a pri určitej sume, ktorú dosiahne ten daňovník, tak jemu sa najprv kráti a potom úplne zanikne. My si myslíme, že je to nespravodlivé, a nielen si myslíme, je to nespravodlivé. Je samozrejme, že je iné, keď niekto z nejakého príjmu živí, vychováva jedno, dve deti alebo tri, štyri, päť. Takže reagujeme týmto návrhom zákona na to, aby tieto rodiny, ktoré najmä viacdetné prichádzajú o stovky eur mesačne, tak aby to tak nebolo, ale aby sme ich podporili. Opäť zdôrazňujem, nejde o nejaké sociálne dávky, ide o daňový bonus. To znamená, že ak niekto pracuje a platí dane, tak z tých svojich zarobených peňazí si môže pre svoju rodinu nechať viac. Ja si myslím, že takto formálne na úvod stačí úvodné slovo. Hlásim sa do rozpravy, pripomínam ako prvý potom v zlúčenej rozprave. Ďakujem, pán predsedajúci.